text: Unge sparker nyt liv i Højer
  07 april 2016 kl. 15.39
  To unge knægte vil sætte gang i Højer. Det skal ske med musik og comedy.
  
  I Højer får man kun det sjov, som man selv laver. Det har Christian Rodrigo og Steffen Jensen fundet ud af. Derfor har de sat sig for at puste liv i byen ved at lave kulturelle arrangementer for unge. Arrangementerne hedder Hojer Live, og der er premiere i aften.
  - Man må kunne gøre noget for at mødes med de gamle venner man har. Og der fandt vi på, at vi skulle skabe et initiativ, der kunne være fælles for dem, der kommer tilbage til Højer i helligdagene og sådan nogle ting, siger en af fyrene bag Hojer Live, Steffen Jensen, til TV SYD.
  De to unge mænd vil lave arrangementer to gange om måneden. I aften, torsdag, står der stand up på programmet. Flere unge har meldt sig på banen og vil træde op på scenen for at fyre både anekdoter, jokes og historier af. De to fyre bag Hojer Live har også planer om en masse musikarrangementer i fremtiden. Se mere på Hojer Lives hjemmeside.
  
  